“TARAQQIYOT YO‘LIDA OZIQ-OVQAT BILAN TA’MINLASh” DASTURI BO‘YIChA QIShLOQ XO‘JALIGI MAHSULOTI YETKAZIB BERISh YuZASIDAN HUKUMATLARARO BITIMNI AMALGA OShIRISh ChORA-TADBIRLARI TO‘G‘RISIDA

O‘zbekiston Respublikasi Hukumati bilan Amerika Qo‘shma Shtatlari Hukumati o‘rtasida “Taraqqiyot yo‘lida oziq-ovqat bilan ta’minlash” dasturi bo‘yicha qishloq xo‘jaligi mahsuloti yetkazib berish to‘g‘risidagi Bitim qoidalarining samarali amalga oshirilishini ta’minlash, AQSh Qishloq xo‘jaligi vazirligi tomonidan berilgan grantni o‘zlashtirish maqsadida Vazirlar Mahkamasi qaror qiladi:
 1. Ma’lumot uchun qabul qilinsinki, Amerika Qo‘shma Shtatlari Hukumati bilan O‘zbekiston Respublikasi Hukumati o‘rtasida 2004-yil 1-sentabrda imzolangan Bitimga muvofiq:
 AQSh Qishloq xo‘jaligi vazirligi tomonidan “Taraqqiyot yo‘lida oziq-ovqat bilan ta’minlash” dasturi doirasida grant asosida jami 5,19 mln AQSh dollari miqdorida hisoblangan 10 ming tonna soya dukkaklari yetkazib beriladi;
 ko‘rsatib o‘tilgan qishloq xo‘jaligi mahsulotini sotishdan olingan mablag‘lar respublikaning agrar sektorini yanada isloh qilishga, agrar sektorning qishloq xo‘jaligidagi ulushi va ahamiyatini oshirishga ko‘maklashadigan loyihalarni moliyalashtirishga yo‘naltiriladi. 
 2. O‘zbekiston Respublikasining AQShdagi Elchixonasiga “Taraqqiyot yo‘lida oziq-ovqat bilan ta’minlash” dasturi (keyingi o‘rinlarda Dastur deb yuritiladi) bo‘yicha yuk jo‘natuvchi vakolati berilsin.
 O‘zbekiston Respublikasining AQShdagi Elchixonasi zarur yuk jo‘natish, tovarga ilova qilinadigan va transport hujjatlarining, shu jumladan sifat sertifikatlarining rasmiylashtirilishini hamda yukning AQShning belgilangan portlaridan va Amerika tomoni bilan kelishilgan muddatlarda yuklab jo‘natilishini tashkil etishni ta’minlasin. 
 3. “Yog‘moytamakisanoat” uyushmasi belgilangan tartibda:
 yukning AQSh portlaridan tushirib olinadigan oxirgi punktgacha bo‘lgan butun yo‘nalish bo‘yicha ro‘y berishi mumkin bo‘lgan xavf-xatarlardan sug‘urta qilinishini ta’minlasin;
 O‘zbekiston Respublikasi Qishloq va suv xo‘jaligi vazirligi huzuridagi Davlat karantin inspeksiyasi bilan birgalikda chegaradosh davlatlar hududi bo‘ylab tranzit uchun zarur bo‘lgan import karantin ruxsatnomasini rasmiylashtirsin;
 olib kelinadigan soya dukkaklarini qabul qilib olish va saqlashni amalga oshirsin.
 4. Dasturga binoan import qilinadigan soya dukkaklari bojxona to‘lovlaridan, shuningdek xorijiy sug‘urta kompaniyalari daromadlari — O‘zbekiston Respublikasidagi to‘lov manbaida daromad (foyda) solig‘i to‘lovidan ozod qilinsin.
 5. O‘zbekiston Respublikasi Davlat bojxona qo‘mitasi:
 Dasturni amalga oshirish doirasida respublikaga olib kelinadigan yuklarning oluvchi omborida tezkorlik bilan va o‘z vaqtida rasmiylashtirilishini;
 Dasturni amalga oshirish davrida soya dukkaklari va ularni qayta ishlashdan olingan mahsulotlarning eksport qilinishini bartaraf etish yuzasidan qat’iy nazoratni ta’minlasin.
 6. “O‘zstandart” agentligi O‘zbekiston Respublikasi Sog‘liqni saqlash vazirligi bilan birgalikda soya dukkaklari O‘zbekiston Respublikasining bojxona hududiga tushgandan keyin, taqdim etilgan tovarga ilova hujjatlarni, AQSh Qishloq xo‘jaligi vazirligining mahsulot sifatini tasdiqlovchi yo‘riqnomalarini, shuningdek Amerika tomoni vakolatli organining laboratoriya tadqiqotlari to‘g‘risidagi hisobotini hisobga olgan holda barcha zarur sertifikatlarning o‘n kun muddatda, belgilangan tartibda rasmiylashtirilishini ta’minlasin. 
 7. Quyidagilar:
 Dastur doirasida yetkazib berilayotgan soya dukkaklari umumiy hajmining kamida 50 foizi ochiq tender savdolari o‘tkazish yo‘li bilan xususiy sektor korxonalariga sotilishi;
 soya dukkaklari umumiy hajmining ko‘pi bilan 50 foizi “Yog‘moytamakisanoat” uyushmasi korxonalariga sotilishi ma’lumot uchun qabul qilinsin. 
 8. Dastur doirasida yetkazib beriladigan soya dukkaklarini sotish bo‘yicha tender komissiyasi tarkibi 1-ilovaga* muvofiq tasdiqlansin.
 Tender komissiyasi “O‘zbektenderkonsalting” agentligi bilan birgalikda mazkur Dastur doirasida respublikaga olib kelinayotgan soya dukkaklari hajmining kamida 50 foizini sotish yuzasidan ochiq tender savdolari o‘tkazsin, savdolarda xususiy sektor korxonalari ishtirok etishini nazarda tutsin. 
 9. Qishloq xo‘jaligi mahsulotlarini sotishdan tushgan mablag‘lardan ustuvor yo‘nalishlar bo‘yicha tadbirlar va loyihalarni moliyalashtirish uchun samarali foydalanilishini ta’minlash maqsadida O‘zbekiston — Amerika qo‘shma ishchi guruh tashkil etish to‘g‘risida Hukumatlararo bitim qoidasiga muvofiq, ishchi guruhning O‘zbekistonga oid qismi tarkibi 2-ilovaga* binoan tasdiqlansin.
 Ishchi guruhning O‘zbekistonga doir qismi kotibiyati funksiyasi O‘zbekiston Respublikasi Tashqi iqtisodiy aloqalar, investitsiyalar va savdo vazirligiga yuklansin. 
 10. Belgilansinki, “Yog‘moytamakisanoat” uyushmasi:
 “O‘ztenderkonsalting” agentligi bilan birgalikda “Yog‘moytamakisanoat” uyushmasining yukning O‘zbekiston Respublikasi hududida sug‘urta qilinishi, qabul qilib olinishi va saqlanishi bilan bog‘liq amaldagi xarajatlarini hisobga olgan holda soya dukkaklarining ochiq tender savdolari orqali xususiy sektor korxonalariga sotiladigan qismiga boshlang‘ich narxlarni belgilangan tartibda belgilaydi va O‘zbekiston Respublikasi Moliya vazirligi bilan kelishadi;
 O‘zbekiston Respublikasi Moliya vazirligi bilan kelishgan holda ichki bozor konyunkturasidan kelib chiqib, shuningdek “Yog‘moytamakisanoat” uyushmasining yukning O‘zbekiston Respublikasi hududida sug‘urta qilinishi, qabul qilib olinishi va saqlanishi bilan bog‘liq amaldagi xarajatlarini hisobga olgan holda keyinchalik qayta ishlash uchun idoraviy mansub korxonalarga beriladigan soya dukkaklari hajmiga narxlarni belgilaydi. 
 11. O‘zbekiston Respublikasi Moliya vazirligi “Yog‘moytamakisanoat” uyushmasining yog‘-moy korxonalari va tender savdolarida g‘olib chiqqan xususiy sektor korxonalari tomonidan o‘tkaziladigan Dastur doirasida olingan soya dukkaklarini sotishdan olingan mablag‘larni maxsus hisob raqamida jamlasin. 
 12. “Yog‘moytamakisanoat” uyushmasi korxonalari, shuningdek tender savdolarida g‘olib chiqqan xususiy sektor korxonalari soya yog‘i, shroti va soapstokini sotishdan tushgan so‘mdagi mablag‘larining O‘zbekiston Respublikasi Moliya vazirligi bilan tuzilgan shartnomalarga muvofiq soya dukkaklariga teng qiymatdagi summada Moliya vazirligining maxsus hisob raqamiga o‘tkazilishini ta’minlasinlar.
 13. O‘zbekiston Respublikasi Moliya vazirligiga maxsus hisob raqamiga tushgan mablag‘larni tijorat banklarining depozit hisob raqamlariga joylashtirish va olingan daromaddan qo‘shma ishchi guruh bilan kelishgan holda Dastur doirasidagi loyihalarni moliyalashtirish uchun foydalanish huquqi berilsin.
 O‘zbekiston Respublikasi Moliya vazirligining Nazorat-taftish bosh boshqarmasi soya dukkaklari sotilishini, shuningdek tushumning O‘zbekiston Respublikasi Moliya vazirligi maxsus hisob raqamiga o‘z vaqtida o‘tkazilishini har oyda nazorat qilib borsin. 
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari E.M.G‘aniyev va M.Z.Usmonov zimmasiga yuklansin.